text: Andelskasser fyrer 35 ansatte
  13 oktober 2010 kl. 17.09
  Andelskasserne i SDA-koncernen har i dag fyret 35 medarbejdere og i løbet af efteråret lukker otte afdelinger.
  SDA- koncernen omfatter 19 andelskasser i Sammenslutningen Danske Andelskasser og Danske Andelskassers Bank i Jylland og på Fyn.
  Andelskasserne kom ud med et underskud på 129 millioner kroner før skat i første halvår af i år.
  Koncernen har ti andelskasser i Syd- og Sønderjylland.
  Andelskassen Varde tager afsked med to medarbejdere.
  Andelskassen Sydvestjylland har fyret to medarbejdere.
  Outrup Andelskasse har mistet to medarbejdere inden for de seneste måneder. Den ene bliver ikke erstattet.
  Næsbjerg Andelskasse siger farvel til en af fem medarbejdere.
  Horne Andelskasse fyrer en af de fire ansatte.
  Andelskassen Alssund siger farvel til tre medarbejdere. Afdelingen i Vester Sottrup bliver ikke længere bemandet.
  Andelskassen Sønderjylland har fyret en medarbejder. Afdelingen i Tandslet lukkes.
  Ledelsen i SDA-koncernen har ansat et rekrutteringsfirma til at hjælpe de fyrede videre. Det er første gang, andelskasserne i koncernen foretager masseafskedigelser.
  